
На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Здравственог центра „А“ у П. приликом поступања по захтеву С.М. из К. за приступ информацијама  у поседу ЗЦ „А“, Заштитник грађана
У Т В Р Ђ У Ј Е

Здравствени центар „А“ у П. начинио је пропуст на штету права грађанина С.М. из К. да добије копију здравственог картона његове пок. супруге. То право претходно је мериторно утврђено решењем надлежног државног органа – Повереника за информације од јавног значаја и заштиту података о личности.

С обзиром на утврђено, Заштитник грађана упућује Министарству здравља Републике Србије следећу 

П Р Е П О Р У К У

1. Здравствени центар „А“ из П. без одлагања ће поступити по решењу Повереника за информације од јавног значаја и заштиту података о личности бр. ... од 2..0..200..год., и С.М. доставити копију здравственог картона – историје болести за његову пок. супругу А.М. Директор Здравственог центра стараће се непосредно о извршавању ове законске обавезе, односно препоруке Заштитника грађана.

2. Министарство здравља Републике Србије, као орган који врши надзор над законитошћу рада здравствених установа, предузеће потребне мере, укључујући информисање директора свих здравствених установа, на начин који сматра најделотворнијим, о обавези извршавања решења Повереника  за информације од јавног значаја и заштиту података о личности ради спречавања нових пропуста.

Здравствени центар „А“ обавестиће Заштитника грађана без одлагања, а најдаље у року од 15 дана од дана пријема ове препоруке, у складу са чл. 31. ст. 4. Закона о Заштитнику грађана, о предузетим мерама и поступању по њој.
Министарство здравља Републике Србије обавестиће Заштитника грађана без одлагања, а најдаље у року од 60 дана од дана пријема ове препоруке, у складу са чл. 31. ст. 3. Закона о Заштитнику грађана, о предузетим мерама и поступању по њој.
Утврђене чињенице и околности
Здравствени центар „А“ у П. донео је решење бр: 45../1 од 10.12.2008.год, којим је одбијен захтев С.М. за достављање копије здравственог картона – историје болести за његову пок. супругу А.М. (која је лечена у овој установи у периоду од ...9.-27....20... године). Против наведеног решења С.М. је изјавио жалбу Поверенику за информације од јавног значаја и заштиту података о личности, као надлежном органу. Повереник је донео решење бр. ... од 2..0..200..год, којим је поништио решење Здравственог центра и наложио да се С.М. достави копија здравственог картона његове пок. супруге. 

Здравствени центар „А“ дозволио је С.М. увид у целокупну документацију његове пок. супруге, али је одбио да му изда копију здравственог картона – историје болести, што је био предмет његовог захтева за приступ информацијама. Законом о приступу информацијама од јавног значаја прописано је да је орган власти дужан да без одлагања, а најкасније у року од 15 дана од дана пријема захтева, тражиоца обавести о поседовању информације, стави му на увид документ који садржи тражену информацију, односно изда му или упути копију тог документа.
Дозвољавајући му увид у здравствену документацију пок. супруге, Здравствени центар је легитимисао С.М. као лице на које се не примењују одредбе о тајности података из чл. 36. и 37. Закона о здравственој заштити („Сл. гласник РС“, бр. 107/05). Стога су били испуњени услови за издавање копије здравственог картона – историје болести подносиоцу захтева, као лицу које има право на приступ траженим информацијама, у складу са одредбама Закона о приступу информацијама од јавног значаја („Сл. гласник РС“, бр. 120/04 и 54/07).
Здравствени центар „А“ није поступио по решењу Повереника за информације од јавног значаја и заштиту података о личности да подносиоцу захтева у прописаном року од 3 дана (али ни након тог рока), достави копију тражене документације, нити је Повереника известио о извршењу његовог решења. Чланом 28. Закона о слободном приступу информацијама од јавног значаја прописано је да су решења и закључци Повереника обавезујући. 
Разматрајући све аспекте заштите права грађана, Заштитник грађана констатовао је и да је Повереник за информације од јавног значаја и заштиту података о личности надлежан, према Закону о заштити података о личности („Сл. гласник РС бр. 97/2008), и да надзире спровођење заштите података о личности и врши друге послове у циљу остваривања Уставом гарантованог права на заштиту података о личности. То право Повереник штити сагледавајући све релевантне прописе, укључујући и одредбе о праву на тајност података из чл. 37. Закона о здравственој заштити. Тим пре, решење Повереника у овом случају представља мериторну одлуку надлежног државног органа коју су органи и организације којима је поверено вршење јавних овлашћења дужни извршити.
Ценећи утврђене чињенице и околности, Заштитник грађана, сагласно чл. 31. ст. 2. Закона о Заштитнику грађана, упутио је препоруку Здравственом центру „А“ и Министарству здравља Републике Србије ради отклањања уочених недостатака у раду Здравственог центра „А“ и спречавања сличних пропуста других организација и установа над чијим радом Министарство врши надзор.

	Саша Јанковић


	Доставити :

· С.М.
· Директору Здравственог центра „А“,  П.
· Лицу овлашћеном за поступање по захтевима за приступ подацима од јавног значаја Здравственог центра „А“,

· Заштитнику права пацијената Здравственог центра „А“

· Поверенику за информације од јавно   значаја и заштиту података о личности, ради информације 
· у  списе предмета

